Mai 2014

Mai 2014, kroonika

2014. aasta mai algas neljapäeval ja lõppes 31 ööpäeva pärast laupäeval.

1. mai

 Ameerika Ühendriikide riigisekretär John Kerry külastas Etioopiat.
 Rumeenia kutsus Ameerika Ühendriike ja NATOt üles suurendama sõjalist kohalolekut Mustal merel.
 Süürias Aleppos hukkus valitsusvägede korraldatud õhurünnakus mässuliste positsioonidele 33 inimest.
 Tuneesia põhiseaduslik assamblee kiitis häältega 132:11 heaks uue valimisseaduse, mis võimaldab riigis korraldada esimesed uue põhiseadusega kooskõlas olevad parlamendivalimised.
 Türgi suurimas linnas İstanbulis ajas politsei veekahureid kasutades laiali töörahvapüha meeleavaldused.
 Ukraina kriis:
 Donetskis ründasid 300 venemeelset separatisti kohalikku prokuratuuri hoonet ja võtsid selle oma kontrolli alla.
 Ukraina riigipea kohusetäitja Oleksandr Turtšõnov taastas oma otsusega kohustusliku kaitseväeteenistuse.
 Venemaal Moskvas toimus töörahvapüha paraad, mida esimest korda pärast Nõukogude Liidu lagunemist peeti taas Punasel väljakul.
 Eesti sotsiaalminister Helmen Kütt viibis ühepäevasel töövisiidil Järva maakonnas.

2. mai

 Afganistani kirdeosas toimus ulatuslik maalihe, mille tulemusel hävis umbes 300 elamut. Kui algul kardeti ligi 2000 inimese hukkumist, siis lõplikuks ohvrite arvuks kujunes umbes 500 inimest.
 Ameerika Ühendriikides New Yorgi Queensi linnaosas sõitis teelt välja metroorong, kus viibis õnnetuse ajal umbes 1000 inimest. Õnnetuses sai vigastada 19 inimest, kellest 4 vajasid haiglaravi.
 Ameerika Ühendriikides kiitis Colorado üldassamblee (parlament) heaks seaduseelnõu, mis võimaldab luua eraldi pangandussüsteemi marihuaana müügiga tegelevatele ettevõtetele. Selle jõustumiseks on vaja ka föderaalvalitsuse heakskiitu.
 Filipiinide võimud kinnitasid, et on valmis paigutama Ameerika Ühendriikide sõdureid kuni viide sõjaväebaasi Filipiinide territooriumil. 
 Lõuna-Korea pealinna Seouli idaosas sõitis üks metroorong otsa teisele rongile. Inimesi õnnetuses surma ei saanud, kuid 200 inimest sai eri raskusastmega vigastusi.
 Maailmapank kiitis heaks 12 miljardi USA dollari suuruse laenu eraldamise Pakistanile, mis makstakse välja viie aasta jooksul.
 Süürias Ḩamāh' kubermangus toimunud autopommiplahvatustes hukkus 18 ja sai vigastada 50 inimest.
 Ukraina kriis:
 Ukraina armee alustas sõjalist operatsiooni Slovjanski vabastamiseks venemeelsete separatistide kontrolli alt. Separatistid tulistasid alla kaks Ukraina sõjaväe helikopterit, mõlema õhusõiduki piloodid hukkusid.
 2014. aasta 2. mai kokkupõrked Odessas: Odessas toimusid ulatuslikud kokkupõrked venemeelsete separatistide ja keskvalitsust toetavate aktivistide vahel. Venemeelsetel õnnestus vallutada ametiühingute maja, kust hakati vastaseid loopima süütepudelitega. Keskvalitsuse toetajad loopisid pudeleid majja tagasi. Puhkenud tulekahjus ja tänavalahingutes hukkus 46 inimest ja veel vähemalt 124 inimest said vigastada.
 Eesti siseminister Hanno Pevkur viibis ühepäevasel töövisiidil Ida-Viru maakonnas.
 Eesti sotsiaalminister Helmen Kütt tutvus Viljandi tervishoiu- ja sotsiaalasutustega.
 Eestit külastas Suurbritannia kaitseminister Philip Hammond, kes tutvus Ämari lennubaasiga ja kohtus seal oma Eesti kolleegi Sven Mikseriga.

3. mai

 Kreekas Ateenas algas Euroopa Liidu põllumajandusministrite neli päeva kestev mitteametlik kohtumine, kus osaleb ka Eesti põllumajandusminister Ivari Padar.
 Sloveenia peaminister Alenka Bratušek teatas, et astub 5. mail ametist tagasi.
 Somaalia pealinnas Muqdishos hukkus äärmusliku islamiliikumise Al-Shabaab korraldatud pommirünnakus 6 inimest.
 Ukraina kriis:
 Slovjanskis vabastasid venemeelsed separatistid 25. aprillil kinni peetud Euroopa Julgeoleku- ja Koostööorganisatsiooni vaatlejad ja nende saatjad.
 Ukraina Julgeolekuteenistus teatas, et on saavutanud kontrolli kõigi Slovjanski linna suunduvate teede üle.
 Ukraina julgeolekuüksused ja armeed alustas operatsiooni Kramatorski vabastamiseks venemeelsete separatistide käest. Esimesena vallutati öösel tagasi linna teletorn.
 Ukraina presidendi kohusetäitja Oleksandr Turtšõnov kuulutas riigis välja kahepäevase leina, millega mälestatakse eelmisel päeval Odessas toimunud rahutuste ja Ukraina idaosas toimuva terrorivastase operatsiooni ohvreid.
 Eestit külastas Taani kaitseminister Nicolai Wammen, kes tutvus Ämari lennubaasiga ja kohtus seal oma Eesti kolleegi Sven Mikseriga.
 Eestis peeti järjekordset Teeme ära! talgupäeva.

4. mai

 Araabia Ühendemiraatides Abu Dhabis algas kahepäevane rahvusvaheline kõrgetasemeline kliimakohtumine, kus teiste keskkonnaministrite seas osales ka Eesti keskkonnaminister Keit Pentus-Rosimannus. Kohtumise eesmärk oli ette valmistada Ühinenud Rahvaste Organisatsiooni peasekretäri korraldatavat kliimamuutuste tippkohtumist septembris 2014.
 India lääneosas Mumbaist 100 km lõuna pool toimunud rongiõnnetuses hukkus 19 ja sai vigastada 132 inimest. Õnnetus juhtus kui reisirong sõitis teadmata põhjustel rööbastelt maha.
 Jeemenis Shabwah' kubernerkonnas toimusid ulatuslikud kokkupõrked Jeemeni armee ja islamistliku terroriorganisatsiooni Al-Qā‘idah võitlejate vahel. Sõjaväe andmetel hukkus 37 islamistlikku võitlejat. Samas kubernerkonnas toimunud enesetaputerroristi rünnakus sõjaväe kontrollpunktile hukkus aga 6 sõdurit.
 Liibüa parlamendis toimus kolm valimisvooru riigile uue peaministri valimiseks. Kolmandas voorus võitis valimised ainsana kandideerima jäänud ärimees Aḩmad Ma‘ītīq, kes vannutati ka samal päeval ametisse. Mõni tund hiljem kuulutas parlamendi asespiiker siiski valimistulemused kehtetuks.
 Panamas toimusid presidendi- ja parlamendivalimised. Presidendivalimised võitis 39,1% valijate toetuse kogunud vasakpoolne kandidaat Juan Carlos Varela. Valimisaktiivsus oli 76,8%.
 Põhja-Iirimaal vabastas politsei vahi alt vasakpoolse erakonna Sinn Féin juhi Gerry Adamsi, kes oli vahistatud aprilli lõpus seoses 1972. aastal toime pandud poliitilise mõrva uurimisega.
 Ukraina kriis:
 Odessas ründasid venemeelsed meeleavaldajad miilitsajaoskonda. Meeleavaldajate rahustamiseks vabastas kohalik miilits varem kinni peetud 67 venemeelset aktivisti. Miilitsa käitumine tõi kaasa peaministri kohusetäitja Arseni Jatsenjuki terava kriitika, kes vabastas samal päeval ametist Odessa miilitsa juhtkonna.
 Saksamaa välisminister Frank-Walter Steinmeier kutsus lääneriike, Ukrainat ja Venemaad üles korraldama uut rahvusvahelist konverentsi Ukraina kriisi lahendamiseks.

5. mai

 Alžeeria peaminister Abdelmalek Sellal tegi teatavaks oma uue valitsuskabineti koosseisu.
 Ameerika Ühendriikide Ülemkohus tunnistas häältega 5:4 põhiseadusega kooskõlas olevaks kombe avada kohaliku omavalitsuse istungid kristliku palvega. Kohus leidis, et selline tava oleks põhiseadusega vastuolus vaid juhul, kui palveteenistuse eesmärk oleks kedagi usuliselt ahistada või sundida usku vahetama.
 Austrias Viinis algas Euroopa Nõukogu ministrite kahepäevane kohtumine, mille üks keskseid teemasid oli olukord Ukrainas. Eestit esindas kohtumisel välisminister Urmas Paet.
 Belgias Brüsselis algas eurorühma ja Euroopa Liidu rahandusministrite kahepäevane nõupidamine, kus osales ka Eesti rahandusminister Jürgen Ligi.
 Liibüa parlamendi spiiker kinnitas eelmisel päeval kehtetuks tunnistatud valimistel valitud Aḩmad Ma‘ītīqi siiski riigi peaministriks.
 Sloveenias esitas tagasiastumispalve peaminister Alenka Bratušek.
 Ukraina kriis:
 Venemaa Riigiduuma liige, erakonna Õiglane Venemaa fraktsiooni esimees Sergei Mironov soovitas Ukrainasse viia Venemaa väeüksused.
 Ukraina idaosas Slovjanski linnas puhkesid taas kokkupõrked Ukraina väeüksuste ja venemeelsete separatistide relvarühmituste vahel. Ukraina siseministeerium teatas 4 sõduri hukkumisest ja umbes 30 sõduri haavata saamisest, alla tulistati sõjaväehelikopter Mi-24. Separatistide sõnul hukkus ka vähemalt 20 nende võitlejat.
 Ukraina siseministeerium saatis rahutuste keskmesse tõusnud Odessasse miilitsa eriüksused.
 Ungari president János Áder tegi parlamendivalimised võitnud erakonna Fidesz juhile ja senisele peaministrile Viktor Orbánile ettepaneku uue valitsuse moodustamiseks.
 Venemaa president Vladimir Putin rahuldas Murmanski oblasti kuberneri Marina Kovtuni tagasiastumispalve ja nimetas ta kuni septembris 2014 toimuvate kubernerivalimisteni kuberneri kohusetäitjaks.
 Venemaa president Vladimir Putin allkirjastas seaduse, millega muudeti natsionaalsotsialistide kuritegude eitamine ja Nõukogude Liidu rolli alavääristamine või moonutamine Teises maailmasõjas kriminaalkuriteoks, mille eest võib määrata kuni viieaastase vanglakaristuse.
 Eesti peaminister Taavi Rõivas alustas kahepäevast ametlikku visiiti Ida-Virumaal.
 Eesti haridus- ja teadusminister Jevgeni Ossinovski külastas Paidet, et arutada kohalike omavalitsus- ja haridusjuhtidega riigigümnaasiumi rajamist Paidesse.
 Eestis algas sõjaväeline suurõppus "Kevadtorm 2014", kus osaleb kokku 6000 Eesti ja teiste NATO liikmesriikide kaitseväelast, lisaks ka Eesti kaitseliitlased ja reservväelased. Õppus kestis 23. maini.
 Eestis nimetas minister Anne Sulling ametisse Ettevõtluse Arendamise Sihtasutuse uue nõukogu.

6. mai

 Ameerika Ühendriikides keelustas Beverly Hillsi linnavolikogu esimese linnana California osariigis kildagaasi kaevandamiseks vajaliku kivimite hüdraulilise purustamise.
 El Salvadori kohus andis välja riigi ekspresidendi Francisco Flores Péreze vahistamismääruse. Presidenti süüdistatakse korruptiivsetes tegudes ja tehingutes.
 Jaapani peaminister Shinzō Abe ja NATO peasekretär Anders Fogh Rasmussen allkirjastasid uue Jaapani-NATO partnerluslepingu.
 Saalomoni Saarte parlament valis nelja valimisvooru tulemusel kindralkuberneriks tagasi Sir Frank Kabui. 
 Taanis Kopenhaagenis toimus 2014. aasta Eurovisiooni lauluvõistluse esimene poolfinaal, kus Eestit esindanud Tatjana Mihhailova lauluga "Amazing" finaali ei pääsenud.
 Ukraina kriis:
 Riigipea kohusetäitja Oleksandr Turtšõnov allkirjastas otsuse riigis osalise mobilisatsiooni väljakuulutamiseks.
 Venemaa Riigiduuma esimees Sergei Narõškin süüdistas Ukraina võime genotsiidis ukraina ja vene rahva vastu.
 Venemaa president Vladimir Putin rahuldas Kalmõkkia presidendi Aleksei Orlovi tagasiastumispalve ja nimetas ta kuni järgmiste valimisteni presidendi kohusetäitjaks.
 Eestis valis Ettevõtluse Arendamise Sihtasutuse nõukogu oma esimeheks Ahti Kuninga. Ühtlasi kutsus nõukogu ametist tagasi sihtasutuse juhatuse liikme Martin Hirvoja ning otsustas korraldada sihtasutusele uue tegevjuhi leidmiseks konkursi.

7. mai

 Iirimaal astus tagasi kaitseminister Alan Shatter. 8.mail võttis tema portfelli üle peaminister Enda Kenny.
 Kreeka pealinnas Ateenas toimus Euroopa Liidu merendusministrite mitteametlik kohtumine, kus Eestit esindas majandus- ja kommunikatsiooniminister Urve Palo. Kohtumisel anti vaheülevaade Euroopa Liidu meretranspordipoliitika elluviimisest.
 Liibanoni parlamendis kukkus kolmandat korda läbi katse riigile presidenti valida.
 Lõuna-Aafrika Vabariigis toimusid parlamendivalimised. Valimised võitis ka seni võimul olnud Aafrika Rahvuskongress, mis kogus 62,1% valijate toetuse ja sai 400-kohalises parlamendis 249 kohta. Valimisaktiivsus oli 73,4%.
 Tai konstitutsioonikohus tagandas põhiseaduse rikkumise tõttu ametist peaminister Yingluck Shinawatra ja veel mitmed valitsuse liikmed. Peaministri kohuseid asus ajutiselt täitma senine asepeaminister Niwatthamrong Boonsongpaisan.
 Ukraina kriis:
 Mariupolis vabastasid Ukraina üksused öösel venemeelsete separatistide kontrolli all olnud linnavalitsuse hoone.
 Ukraina valitsusele kanti üle Rahvusvahelise Valuutafondi esimene laenumakse summas 3,2 miljardit USA dollarit.
 Venemaa president Vladimir Putin teatas, et Venemaa on oma väed Ukraina piiride vahetust lähedusest tagasi tõmmanud. Ühtlasi pöördus ta palvega Ukraina venemeelsete separatistide poole lükata edasi 11. maiks kavandatud iseseisvusreferendumid. Ameerika Ühendriikide ja NATO esindajad kinnitasid seevastu, et mingeid märke vägede tagasitõmbamisest Ukraina piiridelt ei ole täheldatud.
 Eesti põllumajandusminister Ivari Padar alustas kahepäevast töövisiiti Montenegros.
 Eesti välisminister Urmas Paet osales Prantsusmaal Pariisis toimuval Majanduskoostöö ja Arengu Organisatsiooni ministrite 53. kohtumisel.
 Eesti president Toomas Hendrik Ilves kutsus tagasi Eesti suursaadiku Ameerika Ühendriikides Marina Kaljuranna, Iirimaal Mait Martinsoni, Itaalias Merike Kokajevi, suursaadiku Soomes Mart Tarmaku ja suursaadiku Valgevenes Jaak Lensmenti. Ühtlasi nimetas president Eesti uueks suursaadikuks Ameerika Ühendriikides Eerik Marmei, Brasiilias Mart Tarmaku, Filipiinidel Andres Unga, Iirimaal Kristi Karelsohni, Itaalias Celia Kuningas-Saagpaku, suursaadikuks Soomes Margus Laidre ja suursaadikuks Valgevenes Mait Martinsoni.

8. mai

 Costa Ricas andis ametivande president Luis Guillermo Solís.
 Kreeka pealinnas Ateenas toimus Euroopa Liidu transpordiministrite mitteametlik kohtumine, kus Eestit esindas majandus- ja kommunikatsiooniminister Urve Palo. Kohtumise keskmes olid maanteetranspordi ja liiklusohutusega seotud teemad.
 Mehhikot tabas 6,4-magnituudine maavärin, mille epitsenter asus umbes 300 km kaugusel Méxicost edelas.
 Taanis Kopenhaagenis toimus 2014. aasta Eurovisiooni lauluvõistluse teine poolfinaal.
 Ukraina kriis: Ukrainas teatasid Donetski oblasti venemeelsed separatistid, et ei kavatse vaatamata Venemaa presidendi Vladimir Putini eelmisel päeval esitatud palvele edasi lükata 11. maiks kavandatud rahvahääletust.
 Eestisse saabus kahepäevasele visiidile NATO peasekretär Anders Fogh Rasmussen, kes kohtus siin president Toomas Hendrik Ilvese, peaminister Taavi Rõivase ja välisminister Urmas Paeiiga.
 Tallinnas Toompea lossis andsid XII Riigikogu esimees Eiki Nestor, siseminister Hanno Pevkur ning Politsei- ja Piirivalveameti peadirektor Elmar Vaher uutele Eesti Vabariigi kodanikele üle kodakondsustunnistused.

9. mai

 Ameerika Ühendriikides tühistas Arkansase osariigi ringkonnakohtunik Chris Piazza osariigi võimude kehtestatud samasooliste abielu keelu, tunnistades niisuguse keelu Ameerika Ühendriikide põhiseadusega vastuolus olevaks. Kohtuniku otsus jõustus kohe.
 Jeemeni pealinnas Sanaas ründasid relvastatud isikud presidendipaleed. Samuti sooritati rünnak kaitseministri ametiautole. Tõenäoliselt oli rünnakute taga islamistlik terrorirühmitus Al-Qā‘idah.
 Lõuna-Aafrika Vabariigis Johannesburgi äärelinnas toimusid ulatuslikud valitsusvastased meeleavaldused, mille ohjeldamiseks saatis valitsus piirkonda ka sõjaväe. Politsei vahistas 59 inimest.
 Lõuna-Sudaanis jõudsid president Salva Kiir Mayardit ja mässuliste liider Riek Machar kokkuleppele uue relvarahu sõlmimises.
 Soomes kutsus Sotsiaaldemokraatlik Partei valitsusest tagasi oma esimehe, rahandusminister Jutta Urpilaise.
 Süüria armee võttis oma kontrolli alla mässulistest vabastatud Homsi linna.
 Ukraina kriis:
 Donetskis ründasid tundmatud isikud Punase Risti kohalikku kontorit ja röövisid sealt rahvusvahelise abiorganisatsiooni 9 töötajat. Seitse tundi hiljem nad vabastati.
 Mariupolis puhkesid uued kokkupõrked julgeolekujõudude ja venemeelsete aktivistide vahel. Kokkupõrgetes hukkunute ja vigastatute täpne arv on teadmata.
 Venemaa president Vladimir Putin tegi oma esimese visiidi Venemaa poolt okupeeritud Krimmi.
 Venemaa asepeaminister Dmitri Rogozin osales võidupüha tähistamisel tunnustamata Transnistrias.
 Eesti peaminister Taavi Rõivas viibis ühepäevasel ametlikul visiidil Rootsis, kus ta kohtus Rootsi peaministri Fredrik Reinfeldtiga ja külastas Eesti Maja Stockholmis.
 Tallinnas Toompea lossi konverentsisaalis toimus konverents "Eesti 10 aastat Euroopa Liidus".
 Eesti Evangeelse Luterliku Kiriku Lääne praostkonna sinod esitas EELK peapiiskopi kandidaadiks Lääne praosti Tiit Salumäe.

10. mai

 Brasiilia alustas täiendava 30 000 sõduri paigutamist riigi piiridele, et tõsta riigi julgeolekut enne juunis algavaid jalgpalli maailmameistrivõistluseid.
 Taani pealinnas Kopenhaagenis toimus 2014. aasta Eurovisiooni lauluvõistluse finaal, kus esikoha saavutas Austria laulja Conchita Wurst looga "Rise Like a Phoenix". Tegemist oli Austria esimese võiduga Eurovisioonil pärast 1966. aastat.
 Ukraina kriis:
 Presidendi kohusetäitja Oleksandr Turtšõnov tagandas ametist Luhanski oblasti kuberneri Mõhhailo Bolotskõhhi.
 Donetski oblasti kahes valimisringkonnas algatasid venemeelsed separatistid ennetähtaegselt referendumi piirkonna staatuse üle.
 Saksamaa liidukantsler Angela Merkel ja Prantsusmaa president François Hollande mõistsid karmilt hukka 11. maiks Ukraina idaaladel ebaseaduslikult kavandatud iseseisvusreferendumi.
 Ungari peaminister Viktor Orbán pidas Budapestis parlamendihoone ees oma toetajatele kõne, milles teatas, et Ungari kavatseb seista teistes riikides, sealhulgas nii Rumeenias, Slovakkias kui ka Ukrainas elavate ungarlaste õiguse eest autonoomiale.
 Eestisse jõudis tagasi viimane Afganistanis teeninud Eesti Kaitseväe üksus, kompanii Estcoy-17. Tagasi saabunud sõdureid tervitasid Ämari lennubaasis president Toomas Hendrik Ilves ja peaminister Taavi Rõivas.

11. mai

 Leedus toimus presidendivalimiste esimene voor. Teise vooru pääsesid edasi sõltumata kandidaadina kandideerinud senine president Dalia Grybauskaitė, kes kogus 46,61% valijate toetuse, ja sotsiaaldemokraatide kandidaat Zigmantas Balčytis, kes kogus 13,84% valijate toetuse. Valimisaktiivsus oli 52,14%.
 Ukraina kriis: Ukrainas Donetski ja Luhanski oblastis toimus venemeelsete separatistide korraldatud referendum piirkondade edasise staatuse küsimuses. Donetski oblastis toetas piirkonna iseseisvumist 89% hääletanutest, Luhanski oblastis 94–98% hääletanutest. Kõik andmed pärinevad separatistide endi moodustatud valimiskomisjonidelt, mille tööd ei kontrollinud sõltumatud vaatlejad. Nii Ukraina keskvalitsus kui ka Euroopa Liit on teatanud, et ei tunnista referendumite tulemusi.
 Uus-Kaledoonias toimusid parlamendivalimised. Parima tulemuse saavutas valimistel erakond Calédonie Ensemble, mis sai 54-kohalises parlamendis 13 kohta. Teiseks jäi 9 kohaga erakond Union Calédonienne. Valimisaktiivsus oli umbes 64%.
 Eestis tähistati emadepäeva. Tallinnas Estonia kontserdisaalis toimunud emadepäeva tseremoonial andis president Toomas Hendrik Ilves aasta ema aunimetuse kohtunik Helve Särgavale.

12. mai

 Belgias Brüsselis toimus Euroopa Liidu välisministrite kohtumine, kus osales ka Eesti välisminister Urmas Paet. Kohtumise keskseks teemaks olid sündmused Ukrainas.
 Euroopa Inimõiguste Kohus kohustas Türgi valitsust maksma Küprose valitsusele 90 miljonit eurot kompensatsiooni Türgi sissetungi ajal ja järel toime pandud inimõiguste rikkumiste eest.
 Indias lõppesid mitu nädalat kestnud parlamendivalimised. Valimised võitis senine opositsiooniparteide koalitsioon eesotsas erakonnaga Bharatiya Janata Party, saades 543-kohalises parlamendis 335 kohta.
 Lõuna-Sudaani president Salva Kiir Mayardit teatas, et lükkab riigisiseste poliitiliste konfliktide tõttu edasi 2015. aastaks kavandatud presidendivalimised.
 Ukraina kriis:
 Venemeelsete separatistide moodustatud Donetski ja Luhanski rahvavabariikide juhid teatasid, et nende kontrolli all oleval territooriumil 25. maile määratud Ukraina presidendivalimisi ei toimu.
 Venemaa välisminister Sergei Lavrov lükkas tagasi lääneriikide ettepaneku korraldada Ukraina kriisi lahendamiseks uued rahvusvahelised läbirääkimised.
 Venemaa energeetikaministri asetäitja Anatoli Jankovski teatas, et uusi läbirääkimisi Ukrainaga maagaasi tarnete ja hinna üle ollakse valmis alustama vaid siis, kui Ukraina on tasunud oma praeguse gaasivõla.
 Venemaa president Vladimir Putin nimetas oma täievoliliseks esindajaks Siberi föderaalringkonnas Nikolai Rogožkini ja Põhja-Kaukaasia föderaalringkonnas Sergei Melikovi. Senine täievoliline esindaja Siberi föderaalringkonnas Viktor Tolokonski nimetati Krasnojarski krai ajutiseks kuberneriks.
 Ühinenud Rahvaste Organisatsiooni peasekretär Ban Ki-moon nimetas Norra kindralmajori Kristin Lundi ÜRO rahuvalvemissiooni ülemaks Küprosel. Lund on esimene naissoost rahuvalvemissiooni juht organisatsiooni ajaloos. Tema ametiaeg algab 13. augustil.
 Eesti president Toomas Hendrik Ilves alustas kolmepäevast töövisiiti Soomes. Teiste seas saatsid presidenti ka kultuuriminister Urve Tiidus ja minister Anne Sulling.
 Eesti haridus- ja teadusminister Jevgeni Ossinovski külastas Keila haridusasutusi.
 Eesti majandus- ja kommunikatsiooniminister Urve Palo alustas kahepäevast visiiti Lõuna-Eesti maakondades, et kohtuda sealsete omavalitsusjuhtide ja ettevõtjatega.

13. mai

 Ameerika Ühendriikides tühistas föderaalkohtunik Candy Dale Idaho osariigis kehtestatud keelu samasooliste abielule, sest leidis selle olevat vastuolus Ameerika Ühendriikide põhiseadusega. Kohtuniku otsus jõustus 16. mail.
 Iisraeli endine peaminister Ehud Olmert mõisteti altkäemaksu võtmise eest kuueks aastaks vangi.
 Palestiinas alustasid poliitilised liikumised Ḩamās ja Fataḩ kõnelusi valitsuse moodustamiseks.
 Soma kaevanduskatastroof: Türgi lääneosas Somas asuvas söekaevanduses toimus plahvatus. Plahvatuses ja selle tagajärjel puhkenud tulekahjus hukkus 301 kaevurit, veel sajad kaevurid jäid toimunud varingute tõttu kaevandusse lõksu.
 Ukraina kriis:
 Saksamaa välisminister Frank-Walter Steinmeier alustas visiiti Ukrainas, et aidata kaasa läbirääkimiste alustamisel keskvalitsuse ja venemeelsete separatistide vahel.
 Kramatorski lähistel ründasid venemeelsed separatistid Ukraina sõjaväekolonni. Kohapeal hukkus 6 sõdurit. 8 sõdurit sai vigastada, neist üks suri hiljem saadud vigastustesse.
 Ungaris mõistis kohus sõjakuritegudes süüdi 92-aastase Béla Biszku, endise Ungari Töörahva Partei kõrge ametniku. Kohus leidis, et Biszku oli üks neist, kes käskis 1956. aasta ülestõusu ajal avada tule rahumeelsete meeleavaldajate pihta.
 Vietnamis puhkesid ulatuslikud Hiina-vastased rahutused ja meeleavaldused, mille ajendiks sai hiinlaste poolt Lõuna-Hiina merre paigaldatud puurtorn. Vietnam peab seda osa Lõuna-Hiina merest oma territoriaalvete osaks. Rahutused levisid paari päevaga üle riigi ja tõid kaasa mitmete Hiina ettevõtete ründamise. Lisaks Hiina Rahvavabariigi ettevõtetele rünnati ka paljusid Taiwani ettevõtteid, sest rahvamassid ei suutnud neid eristada Hiina firmadest.
 Eestit külastas Ameerika Ühendriikide asevälisminister Victoria Nuland, kes kohtus Eesti välisministri Urmas Paetiga. Kohtumise keskseks teemaks oli Ukraina kriis ja selle lahendamine.
 Eesti siseminister Hanno Pevkur alustas kahepäevast visiiti Poolas, et osaleda Sopotis toimuval Schengeni viisaruumi maismaa välispiiririikide ministrite mitteametlikul kohtumisel.
 Harjumaal Viimsi vallas avaldas vallavolikogu umbusaldust senisele vallavalitsusele. Uueks vallavanemaks valiti volikogu istungil Jan Trei. Reformierakonna, Sotsiaaldemokraatliku Erakonna ja Keskerakonna asemel moodustasid uue koalitsiooni Erakond Isamaa ja Res Publica Liit ning valimisliidud Parteivaba Viimsi ja Rannarahvas.
 Moskva Patriarhaadi Eesti Õigeusu Kiriku täiskogu pöördus XII Riigikogu poole, väljendades oma negatiivset hoaikut kava suhtes anda kooseluseaduse raames samasoolistele paaridele õiguslik tunnustus.

14. mai

 Ameerika Ühendriikides jättis Arkansase osariigi ülemkohus jõusse alama astme kohtu otsuse, mis tunnistas osariigis kehtinud samasooliste abielu keelu põhiseadusevastaseks. 
 Ameerika Ühendriikides California osariigi lõunaosas Carlsbadis puhkes ulatuslik maastikupõleng. Tulekahjus hävis 20 maja, piirkonnast tuli evakueerida tuhandeid inimesi.
 Jeemenis Shabwah' kubernerkonnas ründasid islamiliikumise Al-Qā‘idah võitlejad armee kontrollpunkte. Rünnakutes hukkus 8 sõdurit, puhkenud relvakokkupõrgetes tapeti valitsusvägede hinnangul ka 30 islamisti.
 Soma kaevanduskatastroof: Türgi peaminister Recep Tayyip Erdoğan kutsus esile inimeste ulatusliku pahameele, nimetades eelmisel päeval toimunud Türgi ajaloo ohvriterohkeimat kaevandusõnnetust tavapäraseks õnnetuseks, milletaolisi juhtub kõikjal maailmas. Raevunud inimesed ründasid Soma linnas valitsusasutusi. İstanbulis ja Ankaras kogunesid tänavatele tuhanded inimesed, kes nõudsid peaministri tagasiastumist. Politsei kasutas meeleavalduste laialiajamiseks jõudu.
 Eesti keskkonnaminister Keit Pentus-Rosimannus osales Kreekas Euroopa Liidu keskkonnaministrite mitteametlikul kohtumisel.
 Eesti majandus- ja kommunikatsiooniminister Urve Palo viibis töövisiidil Ida-Viru maakonnas.
 XII Riigikogu hakkas lugema Vabariigi Valitsuse seaduse eelnõu, millega soovitakse sisse viia uue valitsuskoalitsiooni kavandatud muutused ministrite nimetustes ja nende vastutusalades.

15. mai

 Ameerika Ühendriikides Los Angeleses lõhkes naftatoru, mille tulemusel lekkis ligi 10 000 gallonit toornaftat. 
 Bangladeshi pealinna Dhaka lähistel Meghna jõel läks ümber laev umbes 200 inimesega pardal. Õnnetuses hukkus vähemalt 54 inimest.
 Tai pealinnas Bangkokis ründasid relvastatud isikud valitsusvastaste meeleavaldust. Rünnakus hukkus 2 ja sai vigastada 21 inimest.
 Soma kaevanduskatastroof: Türgis toimus ametiühingute ühepäevane streik, millega mälestati Soma kaevanduses hukkunud kaevureid ja protesteeriti halbade töötingimuste vastu Türgi kaevandustes.
 Ukraina võimud teatasid venemeelsete separatistide baaside hävitamisest Kramatorski ja Slovjanski linnade lähistel.
 Vanuatu parlament avaldas häältega 35:11 umbusaldust peaminister Moana Carcasses Kalosili valitsuskabinetile. Samal istungil valiti 40 poolthäälega uueks peaministriks Joe Natuman.
 Eestis algas Euroopa Parlamendi valimiste elektrooniline hääletamine ja eelhääletamine maakonnakeskustes.
 Tallinnas algas Euroopa Muuseumifoorumi aastakonverents, mille avas välisminister Urmas Paet.
 Tallinnas tähistati Tallinna päeva, mille motoks oli 2014. aastal "Lahe Tallinn".

16. mai

 Alžeeria valitsus avalikustas president Abdelaziz Bouteflika põhiseaduse muutmise kava, mille kohaselt delegeeritakse osa presidendi ülesandeid edaspidi peaministrile ja suurendatakse opositsiooniparteide võimalusi parlamendis kaasa rääkida.
 Ameerika Ühendriikides peatas Arkansase ülemkohus osariigi peaprokuröri taotlusel samasooliste abielude sõlmimise. Vaid kaks päeva varem oli ülemkohus samasooliste abielu lubava alama astme kohtu otsuse jõusse jätnud.
 Liibüas Benghazis toimusid relvastatud kokkupõrked islamistide ja rahvakaitsevägede vahel. Tulevahetuse tõttu suleti linna lennujaam, hukkus vähemalt 19 inimest.
 Soomes võitis peaminister Jyrki Kataise valitsus parlamendis toimunud usaldushääletuse. Valitsuse jätkamist toetas 94 liiget, umbusaldamise poolt oli 77 liiget.
 Soma kaevanduskatastroof: Türgis Soma linnas ajas politsei pisargaasi kasutades laiali 13. mail hukkunud kaevureid leinama tulnud inimeste meeleavalduse.
 Ukraina sündmused:
 Ameerika Ühendriigid hoiatasid Venemaad sekkumise eest Ukraina presidendivalimistesse, ähvardades Venemaad uute võimalike sanktsioonidega.
 Donetskis tulistati presidendikandidaadi Petro Porošenko usaldusisikut Serhi Nesterovi.
 Venemaa poolt annekteeritud Krimmi peaminister Sergei Aksjonov keelas regioonis kuni 6. juunini kõik massikogunemised. Otsus vihastas krimmitatarlaste kogukonda, sest see takistab ka krimmitatarlaste küüditamise mälestusürituste korraldamist 18. mail.
 Venezuela president Nicolás Maduro esitas poliitilisele opositsioonile üleskutse lõpetada rahutused ja alustada taas poliitilist dialoogi.
 Eestisse saabus kahepäevasele visiidile Suurbritannia troonipärija prints Charlesi noorem poeg prints Harry. Visiidi teisel päeval tutvus prints kaitseväe suurõppusega "Kevadtorm 2014".
 Eesti haridus- ja teadusminister Jevgeni Ossinovski ning kultuuriminister Urve Tiidus külastasid Saare maakonda.
 Eesti sotsiaalminister Helmen Kütt külastas Järva maakonda.

17. mai

 Euroopa Liit teatas, et ei saada oma vaatlejaid Egiptuse presidendivalimistele, sest Egiptuse võimud ei lubanud riiki sisse vaatlejatele vajalikku tehnilist varustust.
 Indias astus kaotuse tõttu parlamendivalimistel tagasi peaminister Manmohan Singh.
 Laoses toimunud lennuõnnetuses hukkus riigi kaitseminister Douangchay Phichith. Laose relvajõududele kuulunud lennuki pardal oli eri andmetel 18–20 inimest. Riigi kirdeosas Xiangkhouangi provintsis toimunud õnnetusest pääses elusalt ainult 3 inimest.
 Prantsusmaal Pariisis kohtunud Benini, Kameruni, Nigeeria, Nigeri ja Tšaadi presidendid lubasid ühendada jõud võitluseks Nigeerias mitmeid terroriakte sooritanud islamiliikumisega Boko Haram.
 Ukraina piirivalve pidas piiril kinni venemeelsete separatistide ühe juhi, niinimetatud Luhanski rahvavabariigi liidri Valeri Bolotovi, kes oli pöördumas tagasi Ukrainasse ravilt Venemaal. Hiljem samal päeval korraldasid venemeelsed separatistid piiripunktile rünnaku ja vabastasid Bolotovi.
 Venemaa president Vladimir Putin vabastas ametist Kurski oblasti kuberneri Aleksandr Mihhailovi, Lipetski oblasti kuberneri Oleg Koroljovi, Orenburgi oblasti kuberneri Juri Bergi, Tjumen oblasti kuberneri Vladimir Jakuševi ja Vologda oblasti kuberneri Oleg Kuvšinnikovi. Ühtlasi nimetas ta kõik need mehed vastavate oblastite kuberneri kohusetäitjaks kuni uute valimiste toimumiseni nimetatud oblastites.
 Tallinnas KUMU kunstimuuseumis toimus Euroopa Aasta Muuseumi auhinnagala, kus anti üle auhind Euroopa parimale muuseumile. Galal osales ka kultuuriminister Urve Tiidus. Aasta muuseumiks valiti Türgi kirjaniku Orhan Pamuki rajatud Süütuse muuseum İstanbulis.

18. mai

 Colombias Fundacióni linna lähistel plahvatas kirikulisi vedanud bussi kütus. Õnnetuses hukkus 31 last ja 1 täiskasvanu.
 Egiptuse kohus mõistis vägivalla õhutamise eest 10 aastaks vangi 126 Muslimi Vennaskonna liiget.
 Guinea-Bissaus toimus presidendivalimiste teine voor. Valimised võitis 61,9% valijate toetuse pälvinud José Mário Vaz, tema vastaskandidaat Nuno Gomes Nabiam sai 38,1% antud häältest.
 Kreekas toimus kohalike omavalitsuste valimiste esimene voor.
 Krimmi pealinnas Simferopolis mälestasid krimmitatarlased vaatamata kehtivale rahvakogunemiste keelule 70 aasta möödumist krimmitatarlaste küüditamisest.
 Liibüa pealinnas Tripolis ründasid relvastatud isikud parlamendihoonet ja nõudsid parlamendi laialisaatmist.
 Soma kaevanduskatastroof: Türgi võimud teatasid, et on seoses 13. mail aset leidnud kaevandusõnnetusega Somas kinni pidanud 18 inimest. 3 inimest jäeti neist pikemaks vahi alla.
 Šveitsis toimus rahvahääletus, millel hääletati ettepaneku üle kehtestada 4000 frangi suurune miinimumpalk. Ettepanek kukkus läbi, selle vastu hääletas 76% referendumil osalenud inimestest. Ühtlasi lükati 55% vastuhäältega tagasi ettepanek osta Šveitsi kaitsejõududele uued hävituslennukid. Referendumil osales umbes 55% hääleõiguslikest kodanikest.
 Vietnami võimud tõid suuremate linnade tänavatele täiendavaid politseijõude, et peatada mitmeid päevi kestvad ja vägivaldseks muutunud Hiina-vastased meeleavaldused. Hiina teatas, et on seoses rahutustega Vietnamist evakueerinud 3000 töötajat.

19. mai

 Ameerika Ühendriikide valitsus otsustas eraldada Lõuna-Sudaanile humanitaarkriisi vältimiseks 50 miljonit USA dollarit rahalist abi.
 Ameerika Ühendriikides tühistas föderaalse ringkonnakohtu kohtunik Michael McShane Oregoni osariigis kehtinud samasooliste abielu keelu, tunnistades selle Ameerika Ühendriikide põhiseadusega vastuolus olevaks.
 Bermudal astus tagasi peaminister Craig Cannonier. Peaministri kohuseid asus täitma Michael Dunkley, kes nimetati järgmisel päeval ka uueks peaministriks.
 Liibüa ametist lahkuv valitsus soovitas riigi parlamendil laiali minna ja tühistada uue peaministri valimiste tulemused.
 Soma kaevanduskatastroof: Türgi kohus otsustas vahi alla jätta kaheksa kaevanduskatastroofiga seotud inimest, teiste seas ka kaevandusettevõtte tegevjuhi.
 Ukraina sündmused:
 Venemaa teatas taas, et on andnud Ukraina piiri äärde koondatud vägedele korralduse tagasi pöörduda oma alalistesse asukohtadesse, kuid Ameerika Ühendriikide ja NATO andmetel ei toimunud tegelikult vägede lahkumist ka sellel korral.
 Slovjanski lähistel Karatšuni mäel avasid relvastatud isikud tule Ukraina sõjaväelaste pihta. Rünnakus hukkus 1 ja sai vigastada 3 sõdurit.
 Tundmatud isikud hõivasid Donetskis ettevõtte Donetski Raudteed juhtimiskeskuse, peatades sellega kaubarongide liikluse regioonis.
 Eesti põllumajandusminister Ivari Padar osales Belgias Brüsselis toimunud Euroopa Liidu põllumajandus- ja kalandusministrite kohtumisel.

20. mai

 Ameerika Ühendriikides tühistas föderaalse ringkonnakohtu kohtunik John Jones III Pennsylvania osariigis kehtinud samasooliste abielu keelu, tunnistades selle Ameerika Ühendriikide põhiseadusega vastuolus olevaks. Päev hiljem teatas Pennsylvania vabariiklasest kuberner Tom Corbett, et osariigi võimud ei kavatse seda otsust edasi kaevata.
 Hiina riigipea Xi Jinpingi ja Venemaa presidendi Vladimir Putini kohtumisel Shanghais allkirjastati ligi 30 peamiselt majanduskoostööd puudutavat lepingut.
 Malawis toimusid presidendi- ja parlamendivalimised.
 Nigeeria keskosas Josi linna ärikvartalis toimunud järjestikuses plahvatustes hukkus vähemalt 118 ja sai vigastada veel 45 inimest.
 Tai armee kehtestas poliitiliste rahutuste ohjeldamiseks riigis sõjaseisukorra ja tsensuuri. Seejuures lükkas sõjavägi tagasi väited nagu oleks tegemist sõjaväelise riigipöördega ja teatas, et Tai senine valitsus jätkab oma kohustuste täitmist.
 Ukraina sündmused:
 Ukraina peaministri kohusetäitja Arseni Jatsenjuk lükkas tagasi Venemaa gaasifirma Gazprom nõudmise tasuda alates juunist 2014 ettevõttele kõigi Ukrainale mõeldud gaasitarnete eest ette.
 Venemaa kaitseminister Sergei Šoigu andis Ukraina piirile paigutatud Venemaa vägedele korralduse naasta oma alalistesse asukohtadesse. Tegemist oli kolmanda korraga, mil Venemaa lubas oma väed Ukraina piiridelt ära viia.
 Venemaal Moskvast 55 km kaugusel asuva Naro-Fominski linna lähistel kohaliku aja järgi kell 12.30 toimunud kaubarongi ja reisirongi kokkupõrkes hukkus 6 ja sai vigastada 45 inimest.
 Eesti haridus- ja teadusminister Jevgeni Ossinovski osales Belgias Brüsselis toimunud Euroopa Liidu haridus- ja noorsootööministrite nõupidamisel ning kohtus Euroopa Komisjoni teadusvoliniku Maire Goeghegan-Quinniga.
 Eesti välisminister Urmas Paet oli välisvisiidil Norra pealinnas Oslos, kus ta kohtus oma Norra kolleegi Børge Brendega ja osales Lõuna-Sudaani humanitaarolukorda puudutaval kohtumisel.

21. mai

 Ameerika Ühendriikides New Yorgis avati 11. septembri memoriaalmuuseum, mis loodi 11. septembri terrorirünnakute ja nende ohvrite mälestamiseks.
 Ameerika Ühendriikide asepresident Joe Biden alustas kahepäevast visiiti Küprosel, kus ta kohtus nii Küprose Vabariigi kui ka Põhja-Küprose Türgi Vabariigi liidritega. Biden kutsus mõlemaid pooli üles jõudma kokkuleppele saare rahumeelseks taasühendamiseks.
 Egiptuse kohus mõistis endise presidendi Ḩusnī Mubāraki riigivara riisumise eest kolmeks aastaks vangi.
 Hiina valitsuse ja Venemaa riikliku gaasikompanii Gazprom esindajad allkirjastasid Shanghais lepingu, millega Gazprom kohustub järgmise 30 aasta kestel tarnima Hiinale aastas 38 miljardit kuupmeetrit maagaasi.
 Hiina Vabariigi pealinna Taipei metroos pussitas üliõpilane surnuks 3 inimest. Veel 25 inimest sai eri raskusastmega vigastusi.
 Malis lõi tuareegide separatistlik Azawadi Rahvuslik Vabastusliikumine tagasi valitsusvägede rünnaku Kidali linnale ja võttis lisaks oma kontrolli alla ka riigi põhjaosas asuva Manaka linna.
 Ukraina sündmused:
 ÜRO Pagulaste Ülemvoliniku Ameti teatel on Ukraina sisepõgenike arv kasvanud riigis valitseva kriisi tõttu 10 000 inimeseni. Peamiselt lahkutakse Venemaa okupeeritud Krimmist ja Ukraina idaoblastitest.
 Ukraina peaministri kohusetäitja Arseni Jatsenjuk välistas kahepoolsete kõneluste pidamise Venemaa võimudega.
 Eesti president Toomas Hendrik Ilves alustas 29. maini kestnud ametlikku visiiti Ameerika Ühendriikides.
 Eesti peaminister Taavi Rõivas oli ametlikul visiidil Leedus.
 Eesti kultuuriminister Urve Tiidus osales Belgias Brüsselis toimunud Euroopa Liidu haridus-, noorsootöö-, kultuuri- ja spordiministrite nõukogu kohtumisel.
 XII Riigikogu võttis häältega 45:18 vastu seadusemuudatused, mis tühistasid apteekide asutamispiirangud, kuid kehtestasid ühtlasi uue süsteemi rakendumiseks üheaastase üleminekuaja.
 Tallinnas algas Balti- ja Põhjamaade noorte diplomaatide kolmepäevane kohtumine.
 Tallinna linnapea Edgar Savisaar avas Lasnamäe turul munitsipaalkaupluse Lipo, mille eesmärk on pakkuda Tallinna elanikele esmatarbekaupu võimalikult soodsa hinnaga.
 Eesti Rahvusringhäälingu sporditoimetuse uueks juhatajaks valiti Rivo Saarna. Sporditoimetuse eelmine juht Marko Kaljuveer vabastati märtsis ametist vastuolude tõttu Rahvusringhäälingu juhatuse esimehe Margus Allikmaaga.
 EELK Saarte praostkonna sinod esitas EELK peapiiskopi kandidaadiks Tartu praosti Joel Luhametsa.

22. mai

 Hiina Xinjiangi autonoomse piirkonna pealinnas Ürümqis heideti kahest sõidukist turuplatsile lõhkeainepaketid. Toimunud plahvatustes hukkus 31 inimest.
 Hollandis ja Suurbritannias toimusid esimesena Euroopa Parlamendi valimised.
 Liibanoni parlamendis kukkus läbi järjekordne katse valida riigile uus president.
 Lõuna-Korea president Park Geun-hye tegi uue valitsuse moodustamise ülesandeks endisele ülemkohtu kohtunikule Ahn Dai-heele.
 Nigeeria põhjaosas Borno osariigis ründas islamiliikumine Boko Haram kolme küla. Rünnakutes hukkus 28 inimest ja põletati maha rohkelt maju.
 Suurbritannias toimusid kohalike omavalitsuste valimised. Valimistel osutus edukamaiks Leiboristlik Partei, mis sai 31% häältest ja 2101 kohta kohalike omavalitsuste volikogudes. Teiseks jäi Konservatiivne Partei, mis sai 29% häältest ja 1358 kohta kohalike omavalitsuste volikogudes.
 Tai armee viis läbi riigipöörde, tagandas ametist valitsuse, saatis laiali parlamendi alamkoja ja tühistas põhiseaduse kehtivuse. Võim riigis läks üle sõjaväe moodustatud Rahvuslikule Rahu ja Korra Nõukogule, mille esimeheks sai Tai relvajõudude ülemjuhataja kindral Prayuth Chan-ocha.
 Türgis İstanbulis Okmeydanı linnaosas toimunud kokkupõrgetes meeleavaldajate ja politsei vahel hukkus 1 inimene. Teine meeleavaldaja suri saadud vigastustesse järgmisel päeval.
 Ukraina sündmused:
 Donetski oblastis Volnovahha lähistel ründasid tuvastamata relvastatud isikud Ukraina armee kontrollpunkti, hukkus 17 Ukraina ajateenijat, mis on seni suurim Ukraina sõjaväe inimkaotus.
 Luhanski oblastis ründasid venemeelsed separatistid mitmeid Ukraina piiripunkte. Ukraina piirivalveameti teatel löödi kõik rünnakud tagasi.
 Eesti valitsus toetas kooseluseaduse eelnõu ja saatis selle edasiseks menetlemiseks XII Riigikogusse.
 Eesti välisminister Urmas Paet oli töövisiidil Lätis, kus ta kohtus oma Läti kolleegi Edgars Rinkēvičsiga ning kuulutas välja eesti-läti ja läti-eesti tõlkevõistluse võitjad.
 Eesti Kinobuss alustas kuni 28. maini kestnud ringreisi Armeenias, et tutvustada seal Eesti filmi, meediat ja haridust.

23. mai

 Ameerika Ühendriikide president Barack Obama nimetas uueks elamumajanduse ja linnaplaneerimise ministriks Julián Castro.
 Ameerika Ühendriikides California osariigis Isla Vista linnas California Ülikooli kampuse lähistel avas 22-aastane Elliot Rodger autost tule möödujate pihta. Hukkus 6 ja haavata sai 7 inimest. Mõrvar sooritas hiljem enesetapu.
 Iirimaal ja Tšehhis toimusid Euroopa Parlamendi valimised.
 Mali valitsus ja tuareegide separatistlik Azawadi Rahvuslik Vabastusliikumine sõlmisid relvarahu.
 Mosambiigi opositsioonilise erakonna RENAMO esimees Afonso Dhlakama teatas kavatsusest kandideerida Mosambiigi presidendiks.
 Tai armee pidas kinni riigi endise peaministri Yingluck Shinawatra ja toimetas ta teadmata asukohta.
 ÜRO Julgeolekunõukogus kukkus Hiina ja Venemaa veto tõttu läbi ettepanek kaevata Süüria valitsus sõjakuritegude eest Rahvusvahelisse Kriminaalkohtusse.
 Eesti peaminister Taavi Rõivas külastas Tartu maakonda ja Tartu linna, kus ta osales muuhulgas Tartu Ülikooli siirdemeditsiini ja kliiniliste teadusuuringute keskuse avamisel.
 Eesti kultuuriminister Urve Tiidus tutvus Ida-Viru maakonna kultuuri- ja spordiobjektidega.
 Eesti välisminister Urmas Paet oli ühepäevasel töövisiidil Ukraina pealinnas Kiievis.

24. mai

 Belgias Brüsseli kesklinnas asuvas Belgia Juudi Muuseumis toimunud tulistamises hukkus 3 inimest. Neljas raskelt haavata saanud noormees suri haiglas järgmisel päeval.
 Kreeka põhjarannikut tabas maavärin, mille epitsenter asus 77 km edela pool Alexandroúpolise linnast. Teateid inimohvritest ja purustest ei laekunud.
 Lõuna-Aafrika Vabariigi pealinnas Pretorias vannutati teiseks ametiajaks ametisse president Jacob Zuma.
 Lätis, Maltal, Slovakkias ja Prantsusmaa meretagustel aladel toimusid Euroopa Parlamendi valimised.
 Malawi president Joyce Banda kuulutas kehtetuks parlamendi- ja presidendivalimiste tulemused ja käskis korraldada 90 päeva jooksul uued valimised. Malawi keskvalimiskomisjon vaidlustas presidendi otsuse, teatades, et presidendil ei ole õigust valimistulemusi tühistada.
 Paavst Franciscus saabus Jordaaniasse, alustades sealt oma visiiti Lähis-Ida riikides.
 Somaalia islamiliikumine Al-Shabaab ründas pealinnas Muqdishos pommide ja relvadega parlamendihoonet, rünnakus hukkus vähemalt 4 inimest.
 Tai armee saatis laiali riigi parlamendi ülemkoja.
 Türgi peaminister Recep Tayyip Erdoğan tegi visiidi Saksamaale Kölni. Ta pidas seal kõne 20 000 türklaste kogukonna esindaja ees. Samas toimusid üle Kölni Erdoğani-vastased meeleavaldused, kus osales kokku umbes 80 000 inimest.
 Ukrainas Slovjanski lähedal toimunud rünnakus hukkus üks Itaalia ajakirjanik.

25. mai

 Ameerika Ühendriikide president Barack Obama külastas Afganistanis seal viibivaid USA sõdureid.
 Belgias toimusid parlamendivalimised. Valimised võitis Uus Flaami Allianss, mis pälvis 20,7% valijate toetuse ja sai 150-liikmelises parlamendis 34 kohta. Paremuselt teise tulemuse sai 11,7% häälte ja 25 kohaga parlamendis Sotsialistlik Partei. Lisaks toimusid samal päeval ka regionaalsete parlamentide valimised.
 Colombias toimusid presidendivalimised.
 Itaalias Abruzzo ja Piemonte maakondades toimusid maakondade juhtorganite valimised. Mõlemas maakonnas võitis valimised Demokraatlik Partei.
 Leedus toimus presidendivalimiste teine voor. President Dalia Grybauskaitė valiti teiseks ametiajaks tagasi 57,87% valijate toetusel, tema vastaskandidaat Zigmantas Balčytis pälvis 40,14% valijate toetuse. Valimisaktiivsus oli 47,3%.
 Liibanonis lõppes president Michel Sleimani ametiaeg. Kuna Liibanoni parlament ei suutnud riigile enne tema ametiaja lõppu vaatamata viiele valimisvoorule uut presidenti valida, jäi Liibanon ilma riigipeata. Presidendi volitused läksid üle peaminister Tammām Salāmi valitsusele.
 Liibüa peaminister Aḩmad Ma‘ītīq võitis parlamendis toimunud usaldushääletuse.
 Mehhiko lõunaosas tegutseva vasakpoolse relvarühmituse Zapatistide Rahvusliku Vabastusarmee juht Subcomandante Marcos teatas, et paneb oma ameti maha ja lõpetab tegevuse oma praeguse pseudonüümi all.
 Paavst Franciscus külastas Petlemma linna Jordani Läänekaldal. Samal päeval saabus ta Jeruusalemma, kus kohtus Konstantinoopoli patriarhi Bartholomeos I.
 Prantsusmaal Cannes'is lõppes 67. Cannes'i filmifestival. Festivali peaauhinna Kuldne Palmioks võitis türgi režissööri Nuri Bilge Ceylani film "Talveuni". Parimaks režissööriks valiti Bennett Miller filmi "Rebasepüüdja" eest, parimaks meesnäitlejaks Timothy Spall osatäitmise eest filmis "Härra Turner" ja parimaks naisnäitlejaks Julianne Moore osatäitmise eest filmis "Teejuht tähtedeni". Parima stsenaariumi auhinna said Andrei Zvjagintsev ja Oleg Negin filmi "Leviaatan" eest.
 Tai armee teatas, et kõik sõjaseisukorra rikkujad antakse sõjakohtu alla. Ühtlasi lubas sõjaväelaste moodustatud Rahvuslik Rahu ja Korra Nõukogu, et talunikele makstakse kuu aja jooksul välja kogu toetusraha, mille valitsus neile võlgneb.
 Ukrainas toimusid presidendivalimised. Mitmetes Ida-Ukraina piirkondades, eelkõige Donetski ja Luhanski oblastis olid võimalused valimistel osaleda piiratud, sest mitmed valimisjaoskonnad olid venemeelsete separatistide kontrolli all. Valimised võitis miljardär Petro Porošenko, kes kogus 54,7% antud häältest. Paremuselt teise tulemuse sai Julija Tõmošenko, keda toetas 12,9% hääletanutest.
 Venemaa peaminister Dmitri Medvedev alustas kahepäevast visiiti Venemaa poolt okupeeritud Krimmis.
 Eestis toimusid Euroopa Parlamendi valimised. Samal päeval toimusid Euroopa Parlamendi valimised veel 20 Euroopa Liidu liikmesriigis. Eestis võitis valimised 24,3% häältega Eesti Reformierakond, mis sai 2 mandaati. 1 mandaadi said Eesti Keskerakond, Sotsiaaldemokraatlik Erakond ning Erakond Isamaa ja Res Publica Liit. Samuti osutus valituks üksikkandidaadina kandideerinud Indrek Tarand. Valimisaktiivsus Eestis oli 36,4%. Euroopa Liidu tasandil võitis valimised Euroopa Rahvapartei, mis sai 751-kohalises Euroopa Parlamendis 214 kohta. Paremuselt teise tulemuse saavutas Euroopa Sotsialistliku Partei juhitav Sotsialistide ja Demokraatide Progressiivne Liit, mis sai 191 kohta.
 Eesti suursaadik Kanadas Gita Kalmet avas Edmontonis Eesti aukonsulaadi, mis hakkab teenindama Alberta provintsi. Aukonsulina Edmontonis alustas tööd Christine Lepik Robertson.

26. mai

 Belgias astus tagasi peaminister Elio Di Rupo.
 Egiptuses algasid presidendivalimised. Kolm päeva kestnud valimised võitis 96,9% toetusega endine relvajõudude ülemjuhataja ‘Abd al-Fattāḩ Ḩalīl as-Sīsī. Valimisaktiivsus oli 46%.
 Hispaanias teatas oma tagasiastumisest suurima opositsioonierakonna Hispaania Sotsialistliku Tööpartei esimees Alfredo Pérez Rubalcaba.
 Indias astus ametisse peaminister Narendra Modi.
 Indias Uttar Pradeshi osariigis Churaibi lähistel põrkasid kokku reisi- ja kaubarong. Õnnetuses hukkus vähemalt 40 inimest, üle 150 inimese sai vigastada.
 Norras Stavangeris toimus Põhja- ja Baltimaade transpordiministrite kohtumine, kus Eestit esindas majandus- ja kommunikatsiooniminister Urve Palo.
 Paavst Franciscus lõpetas Jeruusalemmas peetud missaga oma visiidi Lähis-Idas. Visiidilt tagasi pöördudes kommenteeris ta pressikonverentsil vaimulike tsölibaadi teemat, rõhutades, et ta ise hindab tsölibaati väga kõrgelt, kuid kuna tegemist pole dogmaga, on uks kirikus selle muutmiseks avatud.
 Rumeenias astus tagasi suurima opositsioonierakonna Rahvusliberaalse Partei esimees Crin Antonescu.
 Ukraina kriis:
 Ukrainas hõivasid venemeelsed separatistid Donetski rahvusvahelise lennujaama. Ukraina armee kasutas separatistide vastu õhurünnakuid ja tõi sündmuskohale õhudessantväelased (vt Donetski lahing).
 Donetski lähistel võtsid venemeelsed separatistid õhtul kella 18 ajal kinni neli Euroopa Julgeoleku- ja Koostööorganisatsiooni vaatlejat. Vaatlejad olid pärit Eestist, Šveitsist, Taanist ja Türgist.
 Eesti peaminister Taavi Rõivas alustas koos Eesti ettevõtjate delegatsiooniga kahepäevast töövisiiti Saksamaal Münchenis.
 Eestisse saabus visiidile Poola kaitseväe juhataja kindralleitnant Mieczysław Gocuł.
 Tallinnas toimus Eesti, Läti ja Leedu kaitseministrite kohtumine.

27. mai

 Abhaasia pealinnas Suhhumis ründasid meeleavaldajad presidendipaleed ja hõivasid selle. Samuti hõivati riigitelevisiooni hoone. Meeleavaldusel süüdistati president Aleksandr Ankvabi korruptsioonis ja nõuti tema tagasiastumist.
 Ameerika Ühendriikides Californias võttis osariigi parlamendi alamkoda häältega 48:13 vastu seaduseelnõu, mis muudab pornofilmides kohustuslikuks kondoomide kasutamise. Seaduse jõustumiseks peab selle heaks kiitma ka ülemkoda.
 Ameerika Ühendriikide president Barack Obama avalikustas Ameerika Ühendriikide vägede Afganistanist väljaviimise kava. Selle kohaselt jääb pärast 2014. aasta lõppu Afganistani vaid 9800 USA sõdurit, 2015. aastal väheneb nende arv veel poole võrra ja 2016. aasta lõpuks on kõik USA sõdurid Afganistanist lahkunud.
 Belgias Brüsselis algas õhtul Euroopa Ülemkogu kahepäevane mitteametlik istung, kus Eestit esindas peaminister Taavi Rõivas.
 Egiptuse võimud pikendasid presidendivalimisi ühe päeva võrra kuni kolmapäeva, 28. maini. 
 Prantsusmaal astus rahastamisskandaali tõttu tagasi ühe peamise opositsioonierakonna Rahvaliikumise Liit esimees Jean-François Copé.
 Ukraina kriis:
 Kohaliku aja järgi kell 3.40 ületas mitmest veoautost, furgoonist ja muust sõidukist koosnev kolonn Luhanski oblastis Sverdlovskist lõunas Astahhovje küla juures Ukraina piiri. Piirivalve pidas Antratsõti poole suunduva autokolonni kinni ja konfiskeeris relvi.
 Ukraina väed taastasid Donetski lahingus kontrolli Donetski lennujaama üle. Armee ja venemeelsete separatistide vahel toimunud kokkupõrgetes hukkus üle 50 venemeelse mässaja. 
 Eesti helilooja Arvo Pärt alustas 2. juunini kestvate autorikontsertide turneed Ameerika Ühendriikides.
 Tallinnas toimus Kirde-Euroopa riikide kaitsevägede juhatajate kohtumine, millel osales ka NATO Euroopa vägede ülemjuhataja kindral Philip Breedlove.

28. mai

 Euroopa Komisjon avalikustas uue energiajulgeoleku strateegia, mille üks peamisi eesmärke on vähendada Euroopa Liidu sõltuvust imporditavatest energiaallikatest.
 Euroopa Liidu kiirreageerimisüksus EUFOR teatas, et saadab Bosnia ja Hertsegoviinasse üleujutustes tekkinud kahjude likvideerimistöödele appi umbes 400 sõdurit Austriast, Slovakkiast ja Suurbritanniast.
 Iraagis hukkus mitmete autopommiplahvatuste, enesetapurünnakute ja mõrvade tulemusel 54 inimest.
 Kasahstanist Bajkongõri kosmodroomilt startis kohaliku aja järgi 15.57 Rahvusvahelisse kosmosejaama Venemaa kosmoselaev Sojuz kolme meeskonnaliikmega pardal (Reid Wiseman Ameerika Ühendriikidest, Alexander Gerst Saksamaalt ja Maksim Surajev Venemaalt). Rakett jõudis edukalt orbiidile järgmisel päeval, 29. mail.
 Liibüa peaministri kohusetäitja Abd Allāh ath-Thanī keeldus oma järeltulijaks valitud ja kinnitatud Aḩmad Ma‘ītīqile võimu üle andmast, seades kahtluse alla Ma‘ītīqi valimise legitiimsuse.
 Poola esitas Euroopa Liidu välisasjade ja julgeolekupoliitika kõrge esindaja kandidaadiks riigi välisministri Radosław Sikorski. 
 Süürias algas presidendivalimiste eelhääletamine.
 Venemaa võimud teatasid, et Ukrainas moodustatud separatistliku Donetski rahvavabariigi võimud ei ole abi saamiseks nende poole pöördunud.
 Eestis Tallinnas algas kirjandusfestival HeadRead.

29. mai

 Abhaasia parlament avaldas häältega 20:1 umbusaldust peaminister Leonid Lakerbaia valitsusele ja võttis vastu otsuse, milles nõudis president Aleksandr Ankvabi tagasiastumist. President keeldus parlamendi otsust täitmast.
 Bulgaarias Sofias mõistis kohus neljaks aastaks vangi riigi endise siseministri Tsvetan Tsvetanovi, kes oli kuritarvitanud oma ametit, et takistada endise kõrge politseiametniku seaduslikku pealtkuulamist.
 Hispaanias võttis Baski autonoomse piirkonna parlament vastu enesemääramisdeklaratsiooni, millega taotletakse piirkonna autonoomia laiendamist.
 India uus peaminister Narendra Modi esitas Hiina presidendile Xi Jinpingile ametliku küllakutse.
 Nigeeria president Goodluck Jonathan teatas "totaalse sõja" kuulutamisest islamirühmitusele Boko Haram ja lubas vabastada kõik islamiliikumise poolt pantvangi võetud 219 kristlastest tüdrukut.
 Palestiina president Maḩmūd ‘Abbās tegi ettepaneku uue valitsuse moodustamiseks ka seni peaministri ametis olnud Rāmī Ḩamd Allāhile.
 Prantsusmaal Marseille's vahistati 29-aastane araabia päritolu Mehdi Nemmouche, kes tappis 24. mail Belgia Juudi Muuseumis neli inimest.
 Ukraina kriis:
 Slovjanski lähistel Karatšuni mäe juures tulistati alla valitsusvägede transpordihelikopter. Hukkus vähemalt 12 Ukraina sõjaväelast, teiste seas Ukraina rahvuskaardi kindralmajor Sergi Kultšõtskõi.
 Euroopa Julgeoleku- ja Koostööorganisatsiooni Ukraina esindus teatas, et kaotas õhtul umbes kella 19 ajal ühenduse Luhanskis baseeruva vaatlejate grupiga. Neljast välisriikide kodanikust ja ühest Ukraina abilisest koosnev grupp peeti relvastatud võitlejate poolt kinni Luhanskist 100 km kaugusel põhjas asuvas Sjevjerodonetskis. Slovjanski venemeelsete separatistide rühmitus kinnitas, et vaatlejad on nende juures. Nad vabastati järgmisel päeval.
 Ungari peamise opositsioonierakonna Sotsiaaldemokraatliku Partei esimees Attila Mesterházy teatas tagasiastumisest.
 Venemaa president Vladimir Putin, Valgevene president Alaksandr Łukašenka ja Kasahstani president Nursultan Nazarbajev allkirjastasid Euraasia Majandusühenduse aluslepingu, mis jõustub 1. jaanuarist 2015. 
 Eesti valitsus algatas alkoholi-, tubaka-, kütuse- ja elektriaktsiisi seaduse ning vedelkütuse erimärgistamise seaduse muutmise seaduse eelnõu, millega nähakse ette kõigi nende aktsiiside senisest suurem ja kiirem tõstmine. Ühtlasi algatas valitsus muudatused tulumaksuseaduses, millega suurendatakse alates 2015. aastast maksuvaba tulu määra kuus 154 euroni ja pensionide täiendava maksuvaba tulu määra 220 euroni. Samuti otsustas valitsus lükata edasi vanemapensioni maksmise jõustamise tähtaja 2018. aasta algusele.
 Eesti valitsus kinnitas Eesti kandidaadiks Euroopa Komisjoni voliniku ametikohale endise peaministri Andrus Ansipi.
 Eesti välisminister Urmas Paet kohtus Washingtonis Ameerika Ühendriikide riigisekretäri John Kerry'ga. Välisministrid kõnelesid kahe riigi julgeolekukoostööst ja kaubandussuhetest.
 Eesti siseminister Hanno Pevkur alustas kahepäevast visiiti Ida-Virumaal. Visiidi esimesel päeval külastas ta Pühtitsa kloostrit ja kohtus selle ülema iguumenja Filaretaga.

30. mai

 Ameerika Ühendriikides astus tema valdkonnale osaks saanud terava kriitika tõttu tagasi veteraniasjade minister Eric Shinseki. Tema kohuseid asus täitma Sloan Gibson.
 Tai sõjaväevõimud teatasid, et asutavad üle riigi lepituskeskused, mille eesmärk on aidata ületada aastaid kestnud ja sageli vägivallani viinud poliitilised vastuolud. Ühtlasi teatas Rahvusliku Rahu ja Korra Nõukogu esimees Prayuth Chan-ocha, et 2014. aastal uusi parlamendivalimisi ei korraldata.
 Ukraina kriis:
 Ukraina piirivalveameti teatel löödi Luhanski oblasti idaosas öösel tagasi Venemaa poolt lähtunud relvastatud rünnak. Peeti kinni 13 piiriületajat. Konfiskeeriti 27 AK-47 automaati, kaks püstolit, neli kuulipildujat, viis granaadiheitjat, viis snaipervintpüssi ning 84 kasti laskemoona ja granaatidega
 Venemaa president Vladimir Putin rahuldas Baškortostani presidendi Rustem Hamitovi ja Nižni Novgorodi oblasti kuberneri Valeri Šantsevi tagasiastumispalved ning nimetas mõlemad kuni valimiste toimumiseni kohusetäitjatena samadele ametikohtadele.
 Eestis mõistis Harju Maakohus vangi nn Bakuu afääriga seotud investeerimispankurid. Erki Piirsalu sai karistuseks kolm aastat tingimisi vangistust, Tõnis Haavel kuus kuud reaalset ja kaks aastat tingimisi vangistust, Harles Liiv ja Šarunas Skyrius kolm kuud reaalset ja kaks aastat tingimisi vangistust.
 Eesti siseminister Hanno Pevkur ja justiitsminister Andres Anvelt külastasid Narvat, kus vastasid Tartu Ülikooli Narva Kolledži hoones kohalike elanike küsimustele kuritegevusega võitlemise, õiguskorra ja inimõiguste tagamise teemadel.
 Eesti kultuuriminister Urve Tiidus alustas kuuepäevast visiiti Ameerika Ühendriikides, et osaleda seal toimuval Arvo Pärdi kontserditurneel.
 Eesti telekommunikatsiooniettevõtted EMT, Elion ja Eesti Telekom allkirjastasid ühinemislepingu. Vastavalt lepingule ühendatakse kolm firmat septembriks 2014 üheks ettevõtteks, mis hakkab kandma Eesti Telekomi nime. EMT ja Elion jäävad kasutusele Eesti Telekomi kaubamärkidena.
 Eesti president Toomas Hendrik Ilves kutsus tagasi Eesti suursaadiku Hispaanias Toomas Kahuri, suursaadiku Jaapanis Toivo Tasa, suursaadiku Lätis Mati Vaarmanni ja suursaadiku Ungaris Priit Pallumi. Ühtlasi nimetas president Eesti uueks suursaadikuks Hispaanias Rasmus Lumi, suursaadikuks Jaapanis Jaak Lensmenti, suursaadikuks Lätis Tõnis Nirgi ja suursaadikuks Ungaris Merle Pajula.
 Tartu Ülikooli Senat võttis vastu ülikooli uue põhikirja, mis muuhulgas näeb ette ülikooli struktuuri põhjaliku muutmise. Uues struktuuris säilib vaid neli teaduskonda – filosoofia-, arsti-, loodus- ja sotsiaalteaduskond, kõik teised teaduskonnad ühendatakse mõnega neist neljast.

31. mai

 Abhaasia parlament peatas president Aleksandr Aknvabi volitused ja nimetas parlamendi esimehe Valeri Bganba presidendi kohusetäitjaks.
 Ameerika Ühendriikides Massachusettsi osariigis Bedfordis Hanscomi lennuväljal, 35 km Bostonist põhja pool süttis ja plahvatas õhkutõusmisel väikelennuk Gulfstream IV. Kõik lennuki pardal olnud seitse inimest hukkusid. Hukkunute seas oli ka ajalehe Philadelphia Inquirer üks omanikest Lewis Katz.
 Ameerika Ühendriikide president Barack Obama teatas viis aastat islamiliikumise Ţālebān käes vangis olnud Ameerika Ühendriikide sõduri Bowe Bergdahli vabastamisest. Algselt rõõmustav sõnum tõi peatselt kaasa tõsise kriitika presidendi administratsiooni aadressil, kui selgus, et Bergdahl oli vangi langenud pärast loata valvepostilt lahkumist ja tema leidmiseks oli aastate jooksul korraldatud mitmeid ohtlikke sõjalisi operatsioone. Samuti kritiseeriti teravalt presidendi administratsiooni otsust vabastada vastutasuks viis juhtivat Ţālebāni liiget (nn Ţālebāni viisik).
 Austraalia lõpetas sõjaväelise riigipöörde tõttu Tais kaitsekoostöö Tai sõjaväega ja kehtestas Tai sõjaväehunta liikmetele sissesõidukeelu.
 Egiptuse meedia teatas, et riigi ajutine president ‘Adlī Manşūr kriminaliseeris Egiptuse riiklike sümbolite teotamise. Muuhulgas on edaspidi karistatav nii riigilipu ebaväärikas kohtlemine kui ka riigihümni mängimise ajal istumine või lamamine.
 Itaalia võimud teatasid, et on Vahemerel päästnud uppumisohust 3612 Aafrikast pärit illegaalset immigranti. Itaalia peaminister Matteo Renzi pöördus immigratsiooniprobleemi osas abi saamiseks Euroopa Liidu poole. 2014. aasta esimese viie kuuga on Itaaliasse saabunud juba 43 000 ebaseaduslikku immigranti, peamiselt Aafrikast.
 Malawis astus ametisse president Peter Mutharika.
 Rumeenia peamise opositsioonierakonna Rahvusliberaalse Partei presidendikandidaat Crin Antonescu teatas, et loobub kandideerimast novembriks kavandatud presidendivalimistel.
 Sloveenia peaministri kohusetäitja Alenka Bratušek teatas uue erakonna Alenka Bratušeki Ühendus moodustamisest, millega ta kavatseb osaleda ennetähtaegsetel parlamendivalimistel.
 Türgi politsei ajas pisargaasi kasutades İstanbuli kesklinnas laiali meeleavalduse, millega meenutati ühe aasta möödumist 2013. aasta rahutuste algusest.
 Ukraina kriis:
 Donetski lennujaamas hukkus väidetavalt venemeelsete separatistide ja Ukraina sõdurite kokkupõrkes 6 separatistlikku võitlejat.
 Venemaa president Vladimir Putin rahuldas Primorje krai kuberneri Vladimir Mikluševski tagasiastumispalve ning määras ta kuni korraliste valimiste toimumiseni kuberneri kohusetäitjaks.
 Venemaal Murmanski oblastis Vostotšnoje Munozero küla lähistel kukkus hilisõhtul alla helikopter Mi-8, mille pardal viibis õnnetuse ajal 18 inimest. 2 inimest õnnestus päästa, 16 jäi kadunuks.

 2014-05